Cuiya'i ñëje pa'i a'ë,
yë'ë.
Yë'ë ja'quë api,
i̱ti ñacaiquëje̱ pa'i api.
Yë'ë capë̱a i̱pi të'ca tëte je̱aquëpi quë̱ima' capë̱a.
Ja̱je yo'oquë quë̱i capë̱are pase'e nëoquë api,
ai quë̱ija'quë caquë.
Mësaru cato tsoe de'oye jëo nëcosicohua'i a'ë,
yë'ë iye coca quëa do'ipi.
Yë'ëna tsiosicohua'irepa si'anë pa'ijë̱'ë,
mësaru cato,
yë'ë mësaruna tsiose'eje̱ pa'ye.
I̱ti capëse'e pani quë̱ni ti̱'añe peoji,
i̱ti ñëre pana tsiosicopi pa'iye pa̱ni.
Ja̱je cui'ne mësaruje̱ yë'ë ja̱'re tsiosicohua'ipi pa'ima'pë pani quë̱ni ti̱'añe peoyë.
Yë'ë cato i̱ti ñëre pa'ë.
Mësaru cato i̱ti capë̱a'ë.
Yë'ë ja̱'re tsioni pa'ina,
cui'ne yë'ëpi i̱ ja̱'re tsioni pa'iquëpi jaiye i̱ti ca̱ quë̱iñe pa'iji.
Pa'ina,
mësaruse'e yo'o ti̱'añe ti peoyë,
yë'ë peoquëna.
Yë'ë ja̱'re co̱ni pa'ima'quë cato nejo cua̱ñoquë api.
Nejo cua̱ñoni toa sua ja̱'ñe so̱quë capë̱a cue̱neñeje pa'yere tsi'soni ëoja̱'quë api.
Mësarupi yë'ë ja̱'re tsiosicohua'ipi pa'ijë cui'ne yë'ë ye'yase'eje̱ hua̱nëyema'cohua'ipi,
mësaru yëyere se̱cohua'i pa'ito,
si'aye mësaru se̱ñe i̱sija̱'quë a'ë.
Mësarupi jaiye de'o co'amaña quë̱iñeje pa'ye yo'ojëna,
yë'ë ja'quëpi pa̱ini sihua cua̱ñoji.
Ja̱je de'oye yo'ocaijë yureta'a mësarupi yë'ë ye'yacohua'irepa pa'iye ti̱'añë.
Yë'ë mësarute oiyë,
yë'ëre ja'quë oiyeje̱ pa'ye.
Ja̱je pa'ina,
yë'ë oiyere pa'ijë̱'ë.
Yë'ë cua̱ñese'ere sehuocaijë cui'ne yo'oni yë'ë oiyere pa'iyë.
Ja'quë cua̱ñese'ere yë'ë sehuocai yo'oquëpi yë'ë ja'quë oiyere pa'iyë,
cui'neje.
Ja̱re quëahuë,
mësarute.
Yë'ë ja̱'re te'e sihuajë cui'ne sihuayepi ti̱mësicohua'i pa'ija̱jë caquë.
Yë'ë cua̱ñeñe cato iye a'ë:
Oijë̱'ë,
yecohua'ire,
yë'ë mësarute oise'eje̱ pa'ye.
Cajeohua'ire oi do'ire te'i ju̱cacaiye a'ë,
ai oiye.
Yequë peoji,
ja̱ jerepa pa'ye pa̱ire oiye.
Mësaru yë'ë cajeohua'i a'ë,
yë'ë cua̱ñese'ere yo'oni.
Mësarute jo'yaohua'ire caye pa̱ñë.
Te'e nuñerepa cajeohua'ire cayë,
mësarupi yë'ë i̱ñosi do'ire,
yë'ë ja'quë yë'ëre case'ere si'aye huesëma'pë asa do'ire.
Jo'yaë cato huesëquë api,
i̱ ëjaë caquë yo'oye.
Mësarupi yë'ëre sahuani soima'pë paë'ë.
Yë'ëpi mësarute sahuani soihuë.
Soini cui'ne cua̱ñehuë,
sani jaiye quë̱ijë'ë caquë,
ja̱ quë̱iñepi ti pa'ija̱'quë caquë.
Ja̱je jaiye quë̱icohua'ipi yë'ë do'ipi se̱jëna,
ja'quëpi mësaru se̱se'ere si'aye i̱sija̱'quë api.
Iye a'ë,
mësarute yë'ë cua̱ñeñe:
Sa̱'ñe oijë pa'ijë̱'ë.